Vermiste baba se lykie naby slagpale gevindBaba Kutlwano Maloitsane. Foto: SAPD Die liggaam van ŉ nege maande oue babadogtertjie wat die naweek deur ŉ aanvaller van haar doofstom ma gesteel is, is naby die slagpale in Parys in die Vrystaat gevind. Brig. Sam Makhele, provinsiale polisiewoordvoerder, het Woensdag gesê die baba, Kutlwano Maloitsane, se liggaam is Dinsdag omstreeks 18:30 deur ŉ verbyganger in die veld gevind. “Die baba se liggaam was reeds besig om te ontbind. Weens die toestand waarin die liggaam gevind is, is dit moeilik om vas te stel hoe sy dood is. ŉ Nadoodse ondersoek sal gedoen word om die oorsaak van haar dood vas te stel,” het Makhele gesê. Maroela Media het vroeër berig Kutlwano is Saterdag omstreeks 23:15 in die Tokoloho-gedeelte van die Tumahole-nedersetting naby Parys gesteel. Kutlwano se ma het met haar op haar rug na haar ouers se huis gestap toe sy deur ŉ onbekende man genader is. Die man het haar gegryp en probeer verkrag. Sy kon daarin slaag om weg te ruk, maar die baba het geval. Die man het die kind opgetel en weggehardloop. Aangesien sy doofstom is, kon sy nie om hulp roep nie. “Die gemeenskap moet saamstaan teen mishandeling en moorde op ons onskuldige kinders. Die polisie werk onverpoosd om die skuldige op te spoor. Dié daad het tot haar sinnelose dood gelei,” het genl.maj. Tollie Afonso, waarnemende provinsiale polisiekommissaris gesê.